CELEX: 52016PC0518
Language: et
Date: 2016-07-27 00:00:00
Title: Soovitus: NÕUKOGU OTSUS, millega teatatakse Hispaaniale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid

EUROOPA KOMISJON
            Brüssel,27.7.2016
            COM(2016) 518 final
            Soovitus:
            NÕUKOGU OTSUS,
            millega teatatakse Hispaaniale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid
            {SWD(2016) 263 final}
            
               
         
         
            
            
            
               Soovitus:
            
            
               NÕUKOGU OTSUS,
            
            
               millega teatatakse Hispaaniale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 126 lõiget 9,
            
            
               võttes arvesse Euroopa Komisjoni soovitust
            
            
               ning arvestades järgmist:
            
            
               (1)Vastavalt Euroopa Liidu toimimise lepingu (edaspidi „ELi toimimise leping“) artiklile 126 hoiduvad liikmesriigid valitsemissektori ülemäärasest eelarvepuudujäägist.
            
            
               (2)Stabiilsuse ja kasvu pakti eesmärk on tagada riigi rahanduse usaldusväärsus, mis on vajalik hindade stabiilsuse ning töökohtade loomist soodustava tugeva ja jätkusuutliku majanduskasvu tagamiseks. Stabiilsuse ja kasvu pakt hõlmab nõukogu 7. juuli 1997. aasta määrust (EÜ) nr 1467/97 ülemäärase eelarvepuudujäägi menetluse rakendamise kiirendamise ja selgitamise kohta,
                  1
                mis võeti vastu selleks, et soodustada valitsemissektori ülemääraste eelarvepuudujääkide kiiret kõrvaldamist.
            
            
               (3)Nõukogu otsustas 27. aprillil 2009 kooskõlas Euroopa Ühenduse asutamislepingu (edaspidi „asutamisleping“) artikli 104 lõikega 6, et Hispaanial on ülemäärane eelarvepuudujääk, ning esitas talle soovituse korrigeerida ülemäärane eelarvepuudujääk hiljemalt 2012. aastaks vastavalt asutamislepingu artikli 104 lõikele 7. Seejärel esitas nõukogu ELi toimimise lepingu artikli 126 lõik 7 alusel Hispaaniale kolm uut soovitust (2. detsembril 2009, 10. juulil 2012 ja 21. juunil 2013), millega pikendati ülemäärase eelarvepuudujäägi korrigeerimise tähtaega vastavalt 2013., 2014. ja 2016. aastani. Kõigis kolmes soovituses leidis nõukogu, et Hispaania oli rakendanud tõhusaid meetmeid, kuid on toimunud ootamatuid majandust kahjustavaid sündmusi, millel on riigi rahandusele oluline negatiivne mõju
                  2
               .
            
            
                (4)ELi toimimise lepingu artikli 126 lõike 8 kohaselt otsustas nõukogu 12. juulil 2016, et Hispaania ei ole võtnud vastusena nõukogu 21. juuni 2013. aasta soovitusele tõhusaid meetmeid.
            
            
               (5)Kui osalev liikmesriik ei rakenda meedet või see on nõukogu arvates ebapiisav, langetab nõukogu vastavalt määruse (EÜ) nr 1467/97 artikli 10 lõikele 2 viivitamata ELi toimimise lepingu artikli 126 lõike 9 kohase otsuse. 
            
            
               (6)
                     Komisjon on 2016. aasta kevadprognoosi ajakohastanud teabega, mis oli kättesaadav 19. juuliks 2016. Selle põhjal korrigeeriti 2016. aasta SKP reaalkasvu prognoosi võrreldes kevadprognoosiga 0,3 protsendipunkti võrra ülespoole 2,9 %-le ning 2017. aastaks allapoole (2,3 % võrreldes kevadprognoosis kajastatud 2,5%-ga). 2018. aastaks prognoositakse SKP reaalkasvu 2,1 % võrra. See on võrreldav 3,2 % kasvuga 2015. aastal. Kriisile reageerimiseks korraldatud reformide ja finantsabiprogrammi eduka lõpuleviimise toel peaks majanduskasv olema kindel, kuigi see aeglustub. Majanduse taastumisega kaasneb jätkuvalt uute töökohtade loomine palgakasvu piiramise ning tööturu reformide tingimustes. Kasvu toetavad ka madalad naftahinnad. Samal ajal eeldatakse, et inflatsioon on 2016. aastal −0,3 %. Kasvuprognoosi ohustab siiski langusrisk, eriti alates 2017. aastast, mis on seotud muu hulgas ka Ühendkuningriigis toimunud referendumiga ELi liikmesuse üle, mis on suurendanud ebakindlust ning võib avaldada negatiivset mõju kaubandusele ja sisenõudlusele.
            
            
               (7)Komisjoni 2016. aasta ajakohastatud kevadprognoosi kohaselt oodatakse valitsemissektori eelarvepuudujäägi vähenemist 4,6 %ni SKPst 2016. aastal, 3,3 %ni SKPst 2017. aastal ja 2,7 %ni SKPst 2018. aastal (võrreldes stabiilsusprogrammi kohaste eesmärkidega 3,6 %, 2,9 % ja 2,2 % SKPst vastavalt 2016., 2017. ja 2018. aastal ning kevadprognoosis prognoositud puudujäägiga 3,9 % SKPst 2016. aastal ja 3,1 % SKPst 2017. aastal). Suurem prognoositud puudujääk tuleneb osaliselt asjaolust, et komisjoni ajakohastatud prognoosis võetakse vähemal määral arvesse komisjoni 2016. aasta märtsi soovitusest lähtuvaid meetmeid piirata kulutusi kesk- ja piirkondlikul tasandil (0,2 % SKPst) kui stabiilsusprogrammi prognoosis (0,4 % SKPst), kuna mõnda neist meetmetest ei ole veel piisavalt täpselt kirjeldatud, et neid saaks komisjoni prognoosi lisada tavapärase eelduse alusel, et poliitikat ei muudeta. Peamine erinevus tuleneb siiski muudatustest äriühingu tulumaksu õigusraamistikus, mistõttu on äriühingute ettemaksed („pagos fraccionados“) 2016. aastal väiksemad. Ettemaksete puudujääki ei kvantifitseeritud stabiilsusprogrammis ja see tuli ilmsiks alles aprillis esimese osamakse ajal, kui kevadprognoosi andmete esitamise tähtaeg oli möödunud. Komisoni 2016. aasta ajakohastatud kevadprognoosis hinnatakse kõnealuse puudujäägi määraks 2016. aastal 0,5 % SKPst. Kuna eelnimetatud muudatused loovad alalise viivituse maksude maksmises, kuid ei muuda maksumäära ega maksubaasi, ei mõjuta need uues püsiseisundis (alates 2017. aastast) äriühingu tulumaksust saadavat tulu. Muudatuste tulemuseks on maksukogumise ajutine vähenemine 2016. aastal, mida on ajakohastatud kevadprognoosis käsitletud ühekordse sündmusena. 2017. aastal tulenevad erinevused ajakohastatud kevadprognoosi ja stabiilsusprogrammi vahel oodatust halvemast stardipositsioonist ja asjaolust, et vastusena komisjoni 2016. aasta märtsi soovitusele võetud säästumeetmeid ei ole veel piisavalt täpselt kirjeldatud, et neid saaks arvesse võtta tavapärase eelduse alusel, et poliitikat ei muudeta. Eeldatav struktuurne eelarvepuudujääk peaks suurenema 0,4 %ni ja 0,1%ni SKPst vastavalt 2016. ja 2017. aastal ning jääma 2018. aastal muutumatuks. 2016. aastal on struktuurse eelarvepuudujäägi prognoositud suurenemine siiski osaliselt tingitud asjaolust, et inflatsiooni ja SKP nominaalkasvu praegune väljavaade on väiksem kui 2016. aasta eelarves aluseks võetud, mis mõjutas negatiivselt valitsemissektori struktuurseid tulusid, võimaldamata sealjuures kulutusi kohandada.
            
            
               (8)Valitsemissektori koguvõla suhe SKPsse suurenes 36 %-lt 2007. aastal ligikaudu 99 %-le 2014. aastal. Võlasuhe oli 2015. aastal enam-vähem stabiilne, sest finantsvarade netomüük tasakaalustas SKP nominaalkasvust kiiremini kasvava eelarvepuudujäägi negatiivset mõju. Komisjoni 2016. aasta ajakohastatud kevadprognoosi kohaselt oodatakse, et 2017. aastal jõuab võla suhe SKPsse tipptasemele 100,6 %, samas kui kevadprognoosis prognoositi, et 2016. aastal saavutab võla suhe kõrgeima taseme 100,3 % SKPst. Kuigi tundub, et sellise suure võlasuhtega ei kaasne Hispaanias vahetud eelarvesurvega seotud riskid, suurenevad võla jätkusuutlikkusega seotud riskid keskpikas perspektiivis märkimisväärselt, kui eelarvepositsiooni ei parandata. Pikemas perspektiivis riigi rahanduse jätkusuutlikkusega seotud riskid vähenevad tänu elanikkonna vananemisega seotud kulutuste vähenemise mõjule
                  3
               .
            
            
               (9)Vastavalt määruse (EÜ) nr 1467/97 artiklile 5 nõuab nõukogu Euroopa Liidu toimimise lepingu artikli 126 lõike 9 kohases nõukogu otsuses, millega teatatakse puudujäägi vähendamiseks võtta tulevatest meetmetest, et liikmesriik saavutaks iga-aastased eelarve-eesmärgid, mis teate aluseks oleva prognoosi kohaselt vastab struktuurse eelarvepositsiooni (tsükliliselt kohandatud eelarvepositsioon, välja arvatud ühekordsed ja muud ajutised meetmed) parandamise miinimumeesmärgile, milleks on vähemalt 0,5 % SKPst aastas. Asjaolu, et kõnealune teatamist käsitlev nõukogu otsus on vastu võetud aasta teises pooles, suurendab vajadust eelarvepoliitiliste meetmete järele, et saavutada struktuurse eelarvepositsiooni iga-aastane paranemine nimetatud ulatuses. Oluline on ka meeles pidada, et uue kohanemiskava lähtestsenaarium algab struktuurse eelarvepuudujäägi halvenemisega tasemel 0,4 % SKPst, mis vähemalt osaliselt tuleneb sellest, et inflatsioon on väiksem kui 2016. aasta eelarve aluseks võetud stsenaariumis prognoositud. See on erakorraline sündmus, mis jääb väljapoole valitsuse kontrolli. Eelnimetatut arvesse võttes tundub asjakohane mitte nõuda 2016. aastal täiendavate struktuurimeetmete võtmist.
            
            
               (10)Arvestus, et 2016. aastal ei peaks nõudma täiendavate struktuurimeetmete võtmist, mis annab Hispaaniale nõukogu määruses (EÜ) nr 1467/97 sätestatud eeskirja kohaselt ülemäärase eelarvepuudujäägi korrigeerimiseks ühe lisa-aasta, tuleks struktuurse eelarvepositsiooni iga-aastane paranemine saavutada 2017. aastal, kuid sellel oleks majanduskasvule liiga negatiivne mõju. Seetõttu näib olevat asjakohane pikendada kahe aasta võrra tähtaega, mis on seatud Hispaaniale ülemäärase eelarvepuudujäägi kõrvaldamiseks.
            
         
         
            
               (11)Seepärast eeldab usaldusväärne ja jätkusuutlik kohandamiskava, et Hispaania saavutab valitsemissektori eelarvepuudujäägi 4,6 %, 3,1 % ja 2,2 % SKPst vastavalt 2016., 2017. ja 2018. aastal, mis vastab struktuurse eelarvepositsiooni halvenemisele 0,4 % SKPst 2016. aastal ja paranemisele 0,5 % SKPst nii 2017. kui ka 2018. aastal. Nende eelarve-eesmärkide puhul on arvesse võetud ka vajadust korvata eelarve konsolideerimise teisene mõju majandustegevusele ning järelmõju riigi rahandusele üldisemalt. 
            
            
               (12)Nimetatud eesmärkide saavutamiseks peetakse vajalikuks täiendavate struktuurimeetmete võtmist, mille eeldatav mõju on 0,5 % SKPst nii 2017. kui ka 2018. aastal. Selleks et saavutada vajalik struktuurne kohandamine, võiksid säästud 2017. ja 2018. aastal hõlmata muu hulgas maksukulude hulga ja ulatuse vähendamist, eelkõige vähendatud käibemaksumäärasid. 
            
            
               (13)Peale selle võib ülemäärase eelarvepuudujäägi õigeaegsele ja kestvale korrigeerimisele kaasa aidata Hispaania stabiilsusseadusega ette nähtud ennetavate ja parandusmeetmete range järgimine kõigil valitsemistasanditel. Selleks peaks kõnealuste meetmete rakendamine olema automaatsem. Lisaks saab stabiilsusseaduse kulueeskirjade mõju riigi rahanduse jätkusuutlikkusele suurendada, täpsustades veelgi arvutamisel kasutatavate kulukategooriate ulatust ja kindlaksmääramist ning kutsudes eeskirju mittetäitvaid avaliku sektori haldusasutusi üles tasakaalustama liigseid kulutusi nende tegemisele järgneval aastal. 
            
            
               (14)Hispaania peaks samuti pöörama vajalikku tähelepanu riigi rahanduse kvaliteedile, sealhulgas riigihankepoliitikale. Viimastel aastatel on komisjonile teatatud märkimisväärsest arvust väärtegudest, mis mõjutavad ELi riigihankealaste õigusaktide kohaldamist. Andmed osutavad, et riigihangete korraldamisel esineb erinevusi avaliku sektori hankijate ja võrgustiku sektori hankijate lõikes ning et ebapiisavad eel- ja järelkontrolli mehhanismid takistavad riigihankealaste õigusaktide korrektset ja ühetaolist kohaldamist. Hispaania paistab võrreldes teiste liikmesriikidega silma hanketeadete madala avaldamise määra ja eelneva avaldamiseta läbirääkimistega hankemenetluse suhteliselt suure kasutamise poolest. See toob kaasa muude ELi riikide ettevõtjate piiratud konkureerimise ja sageli otselepingud, mille tulemusena suurenevad valitsemissektori kulu. Tsentraliseeritud või ühiste hankevahendite piiratud kasutamine takistab tõhususe suurenemist, mis aitaks saavutada eelarvesäästu. Riigihangete tõhususe ja õigusnormidele vastavuse eest riigis vastutava sõltumatu organi puudumine takistab riigihanke-eeskirjade nõuetekohast rakendamist ja võib luua võimalused väärtegude toimepanemiseks. Mõlemal asjaolul on negatiivne mõju Hispaania riigi rahanduse olukorrale.
            
            
               (15)Samuti on eelarve konsolideerimise strateegia edu tagamiseks oluline toetada konsolideerimist ulatuslike struktuurireformidega kooskõlas nõukogu poolt Hispaaniale 2016. aasta Euroopa poolaasta raames antud soovitustega ning eelkõige makromajandusliku tasakaalustamatuse korrigeerimisega seotud soovitustega.
            
            
               (16)Vastavalt Euroopa Liidu toimimise lepingu artikli 126 lõikele 9 võib nõukogu kõnealuse artikli kohase teavitamist käsitleva otsuse osana paluda asjaomasel liikmesriigil esitada kooskõlas konkreetse ajakavaga aruandeid eelarve kohandamise kohta. Vastavalt määruse (EÜ) nr 1467/97 artikli 5 lõikele 1a sisaldab liikmesriigi aruanne valitsemissektori kulu- ja tulueesmärke, nii kulude kui ka tulude poole eelarvepoliitilisi meetmeid ning teavet selliste poliitikameetmete kohta, mida võetakse vastuseks nõukogu konkreetsetele otsustele. Selleks et kõnealuses teates esitatud soovituste tähtaja ja ülemäärase eelarvepuudujäägi korrigeerimise tähtaja järgimise järelevalvet lihtsustada, palutakse Hispaanial esitada selline aruanne 15. oktoobriks 2016 koos 2017. aasta eelarvekavaga. 
            
            
               (17)Ka peaks Hispaania kooskõlas nõukogu määruse (EL) nr 473/2013 artikliga 10 esitama komisjonile ning majandus- ja rahanduskomiteele aruande vastavalt komisjoni delegeeritud määruses (EL) nr 877/2013 sätestatud nõuetele. Aruanne tuleks esitada esimest korda 15. jaanuariks 2017 ja seejärel iga kolme kuu järel,
            
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               1.Hispaania peab kõrvaldama praeguse ülemäärase eelarvepuudujäägi 2018. aastaks.
            
            
               2.Hispaania peab vähendama valitsemissektori eelarvepuudujääki 4,6 %ni SKPst 2016. aastal, 3,1 %ni SKPst 2017. aastal ja 2,2 %ni SKPst 2018. aastal. Valitsemissektori eelarvepuudujäägi kõnealune paranemine vastab komisjoni 2016. aasta ajakohastatud kevadprognoosi kohasele struktuurse eelarvepositsiooni halvenemisele 0,4 % SKPst 2016. aastal ja paranemisele 0,5 % SKPst nii 2017. kui ka 2018. aastal. Hispaania peab kasutama kõiki ettenägematuid tulusid selleks, et kiirendada puudujäägi ja võla vähendamist. 
            
            
               3.Lisaks nendele säästudele, mida juba on arvesse võetud komisjoni 2016. aasta ajakohastatud kevadprognoosis, peab Hispaania vastu võtma ja täielikult rakendama konsolideerimismeetmeid mahus 0,5 % SKPst nii 2017. kui ka 2018. aastal. 
            
            
               4.Hispaania peab olema valmis võtma vastu täiendavaid meetmeid juhul, kui eelarvekavadega seotud riskid realiseeruvad. Eelarve konsolideerimise meetmed peaksid tagama valitsemissektori struktuurse eelarvepositsiooni püsiva paranemise majanduskasvu soodustaval viisil.
            
            
               5.Hispaania peab vastu võtma meetmed eelarveraamistiku tugevdamiseks, eelkõige peaksid olema automaatsemad mehhanismid, millega ennetatakse kõrvalekaldeid eelarvepuudujäägi-, võla- ja kulueesmärkidest ning korrigeeritakse neid, ning stabiilsusseaduse kulueeskirjad peavad riigi rahanduse jätkusuutlikkusele rohkem kaasa aitama. 
            
            
               6.Hispaania peab võtma kasutusele sidusa raamistiku avaliku sektori hankijate ja võrgustiku sektori hankijate riigihankepoliitika läbipaistvuse ja koordineerimise tagamiseks eesmärgiga tagada majanduslik tasuvus ja konkurentsi kõrge tase. Kõnealune raamistik hõlmab riigihangete eel- ja järelkontrolli mehhanisme, et tagada tõhusus ja vastavus õigusnormidele. 
            
            
               Artikkel 2
            
            
               Nõukogu kehtestatud tähtajaks, s.o 15. oktoobriks 2016 peab Hispaania võtma tõhusaid meetmeid ning esitama nõukogule ja komisjonile nõukogu määruse (EÜ) nr 1467/97 artikli 5 lõike 1a kohase aruande selliste meetmete kohta, mida on võetud vastuseks nõukogu teatele. Aruanne sisaldab valitsemissektori kulu- ja tulueesmärke, nii kulude kui ka tulude poole vabalt valitud meetmeid ning teavet selliste meetmete kohta, mida võetakse vastusena nõukogu konkreetsetele soovitustele tugevdada eelarveraamistikku ja riigihankepoliitika raamistikku kooskõlas artikli 1 lõigetega 5 ja 6. 
            
            
               Artikkel 3
            
            
               Käesolev otsus on adresseeritud Hispaania Kuningriigile.
            
         
         
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  EÜT L 209, 2.8.1997, lk 6.
               
               
                  
                     (2)
                  Kõik Hispaania ülemäärase eelarvepuudujäägi menetlusega seotud dokumendid on kättesaadavad aadressil:
                  
                     http://ec.europa.eu/economy_finance/economic_governance/sgp/deficit/countries/spain_en.htm
                  
                   .
               
               
                  
                     (3)
                  European Commission (2016), „Fiscal Sustainability Report 2015“ (2015. aasta eelarve jätkusuutlikkuse aruanne), European Economy, Institutional Paper No. 018.